อ้างตัวสคบ.ลุยตบทรัพย์แม่ค้าตลาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — อ้างเป็น สคบ.ออกตบทรัพย์พ่อค้าแม่ค้าตามตลาดนัด 
นายนิโรธ เจริญประกอบ เลขา ธิการสำนักงานคณะกรรมการคุ้มครองผู้บริโภค (สคบ.) เปิดเผยว่า ขณะนี้ได้รับการร้องเรียนจากผู้ประกอบการว่า มีกลุ่มบุคคลแอบอ้างเป็นเจ้าหน้าที่ สคบ.ออกไปเรียกเก็บเงินพ่อค้าแม่ค้าตลาดนัด
กลุ่มบุคคลดังกล่าวจะอ้างต่อผู้ประกอบการว่า ทำผิดกฎหมายไม่ติดฉลากสินค้า ขายสินค้าที่ไม่ได้มาตรฐานบ้าง พร้อมทั้งข่มขู่มีโทษทั้งจำคุกไม่เกิน 6 เดือน และปรับไม่เกิน 5 หมื่นบาท แต่ถ้าไม่ต้องการให้เรื่องขึ้นโรงขึ้นศาลก็ให้จ่ายเงินรายละ 2 หมื่นบาท หรือบางครั้งก็เรียกเก็บค่าธรรมเนียม ค่าใช้จ่ายการตรวจสอบสินค้า 
“แก๊งมิจฉาชีพพวกนี้จะสวมเสื้อติดตรา สคบ. และอ้างว่าเป็นเจ้าหน้าที่ สคบ. ซึ่ง สคบ.จะออกไปตรวจสอบตามการร้องเรียนของประชาชน แต่หากถ้ามีการกระทำความผิดจะเชิญมาชี้แจงที่สำนักงาน สคบ. และจะต้องมีคณะกรรมการพิจารณาเปรียบเทียบปรับ” นายนิโรธ กล่าว
นายนิโรธ กล่าวว่า ขอให้ผู้ประกอบการที่ถูกเจ้าหน้าที่ สคบ.ตรวจสอบจะต้องขอดูบัตรประจำตัว และถ้าพบกลุ่มพฤติกรรมดังกล่าวให้ติดต่อสายตรงมาที่เลขาธิการ สคบ. และรองเลขาธิการที่ สคบ.โดยตรงที่เบอร์ 021430350, 021413534 เพื่อจะได้ดำเนินคดีผู้ที่แอบอ้าง และลงโทษเจ้าหน้าที่ที่กระทำความผิด 
ทั้งนี้ ในรอบ 6 เดือนแรก มีผู้ร้องเรียน สคบ.ถึง 3,591 ราย ส่วนใหญ่จะเกี่ยวกับสัญญาที่ไม่เป็นธรรม ด้านฉลาก ด้านโฆษณา ขายตรง